Íslenskt sjávarfang og afurðir kynntar í Boston Sigurður Ingi Jóhannsson , sjávarútvegs - og landbúnaðarráðherra , sótti „ Sea food Expo North America “ í Boston á dögunum , þar sem íslensk fyrirtæki voru með bása og kynningar . Þau voru heimsótt og einnig var fundað með bandarískum stjórnmála - og embættismönnum , m.a . Elizabeth Warren öldungardeildarþingmanni , og fulltrúum annarra ríkja sem sóttu sýninguna . Sendiherrar Íslands í Kanada og Bandaríkjunum , Sturla Sigurjónsson og Geir Haarde , tóku þátt í dagskrá tengdri sýningunni og Robert Barber , sendiherra Bandaríkjanna á Íslandi , var einnig á svæðinu . Ferðin var skipulögð í samvinnu við Íslandsstofu , en mkill áhugi er á bandarískum vettvangi á þeirri fullvinnslu sem þróast hefur í íslenskum sjávarútvegi og íslenska fiskveiðistjórnunarkerfinu . Í heimsóknum og samtölum við kaupendur íslensks sjávarfangs og eldisfisks kom skýrt fram að gæði íslensku afurðanna væru óumdeild . Einstakt væri að geta boðið ferskan fisk í búðum í Bandaríkjunum 2 - 3 dögum eftir að hann er veiddur á Íslandsmiðum . Aukinni flutningsgetu vestur um haf var fagnað enda spurn eftir fiski að aukast . Kallað er eftir frekari stuðningi við markaðsstarf og að tryggja þurfi rekjanleika í gegnum allt framleiðsluferlið . Eimskip er með starfsemi í Portland Maine , en þar er mikilvæg innflutningshöfn fyrir íslenskar sjávarafurðir sem fara á Bandaríkjamarkað . Paul Richard LePage ríkisstjóri í Maine lýsti á fundi með ráðherranum yfir mikilli ánægju með starfsemi Eimskips á svæðinu og mikilvægi hennar fyrir Maine fylki . Bandaríkin , að frumkvæði Alaska , héldu fund með fulltrúum frá Noregi , Íslandi og Kanada um vottanir og sjávarafurðir . Ræddir voru kostir og gallar ólíkra vottunarkerfa og helstu kröfur kaupenda til vottana . Þeir sem sátu fundinn voru sammála um mikilvægi þess að stærstu framleiðsluríki sjávarafurða í heiminum ættu reglulegt samtal um þessi mál .